b'\n_START_ARTICLE_\nMiro Ster\xc5\xbeaj\n_START_SECTION_\nZgodnje \xc5\xbeivljenje in \xc5\xa1olanje\n_START_PARAGRAPH_\nRodil se je v revni dru\xc5\xbeini o\xc4\x8detu Janezu, ki je bil po poklicu \xc5\xbeelezni\xc4\x8dar in materi Ivani, ki je bila gospodinja. Osnovno \xc5\xa1olo je obiskoval na Rakeku, po tem pa se je vpisal v ni\xc5\xbejo gimnazijo v Logatcu. Pri 14 letih pa se je vpisal na srednjo ekonomsko \xc5\xa1olo v Ljubljani, ki jo je uspe\xc5\xa1no zaklju\xc4\x8dil leta 1950. Po dalj\xc5\xa1em odmoru se je vpisal na Vi\xc5\xa1jo pravno \xc5\xa1olo v Mariboru (1964-1968).\n_START_SECTION_\nGospodarsko delovanje\n_START_PARAGRAPH_\nLeta 1950 se je kot 17-letni mladeni\xc4\x8d preselil v Ljutomer, kjer je delal na tajni\xc5\xa1tvu za notranje zadeve kot finan\xc4\x8dni manipulant. To slu\xc5\xbebo je opravljal do leta 1953, ko je moral nastopiti voja\xc5\xa1ki rok. Ko se je vrnil iz vojske je opravljal slu\xc5\xbebo finan\xc4\x8dnega in\xc5\xa1pektorja v Ljutomerskem okraju. Leta 1955 pa je za\xc4\x8del delati na Mlekoprometu v Ljutomeru, kjer je 12 let delal kot komercialni direktor. Leta 1967 je bil postavljen za direktorja, katero funkcijo je opravljal vse do upokojitve leta 1993. V tem 26 let dolgemu obdobju je mlekarno posodobil, uvedel pridelovanje ljutomerskega Ementalca, trdega sira Zbrinca in topljenega sira Slovenke, kateri so pozneje postali zelo popularni po vsej Sloveniji. V tem \xc4\x8dasu je tudi Mlekopromet postal ena izmed glavnih sirarn v Sloveniji._NEWLINE_Po upokojitvi kot direktor podjetja se je odlo\xc4\x8dil, da bo ostal v mlekarstvu in postal strokovni tajnik Gospodarskega Interesnega Zdru\xc5\xbeenja mlekarstva Slovenije, katero funkcijo je opravljal do leta 2003, ko je dokon\xc4\x8dno prenehal s slu\xc5\xbebovanjem._NEWLINE_Za gospodarske dose\xc5\xbeke je dobil tudi Kraigherjevo nagrado.\n_START_SECTION_\nPoliti\xc4\x8dno delovanje\n_START_PARAGRAPH_\nTik preden je vstopil v vojsko se je leta 1953 pridru\xc5\xbeil Komunisti\xc4\x8dni Partiji Slovenije, katere \xc4\x8dlan je bil do 1990. V tem \xc4\x8dasu je opravljal mnogo pomembnih politi\xc4\x8dnih funkcij. Sprva je postal predsednik ob\xc4\x8dinskega komiteja v Ljutomeru za en 2-letni mandat. Po tem je za\xc4\x8del uspe\xc5\xa1no politi\xc4\x8dno kampanjo in bil 8 let (2 mandata) podpredsednik Ljutomerske ob\xc4\x8dine ter prav tako 8 let podpredsednik zbora ob\xc4\x8din. Leta 1988 pa je nato postal predsednik Ljutomerske ob\xc4\x8dine, katero funkcijo je opravljal do osamosvojitve leta 1991. Takoj po osamosvojitvi je bil \xc4\x8dlan dr\xc5\xbeavnega sveta, to funkcijo je opravljal med letoma 1992 in 1997. Eno leto zatem pa je nastopil \xc5\xa1e kot pod\xc5\xbeupan Ljutomera med letoma 1998 in 2002 pod \xc5\xbeupanom Jo\xc5\xbeefom \xc5\xa0pindlerjem. Leta 2003 pa je bil za vso svojo delo za ob\xc4\x8dino razgla\xc5\xa1en za \xc4\x8dastnega ob\xc4\x8dana ob\xc4\x8dine Ljutomer.\n_START_SECTION_\nKulturno delovanje\n_START_PARAGRAPH_\nLeta 1965 je bil soustanovitelj Ljutomerskega okteta,  kjer je pel kot 1. tenor in 2. tenor. Ster\xc5\xbeaj je bil odli\xc4\x8den solist in je bil za to vedno prva izbira za solisti\xc4\x8dne nastope pri oktetu, katerega redni \xc4\x8dlan je bil 45 let. Od leta 2004, ko je bil izvoljen, do leta 2017 je opravljal funkcijo predsednika Kulturnega Dru\xc5\xa1tva Ivan Kau\xc4\x8di\xc4\x8d v Ljutomeru.\n_START_SECTION_\n\xc5\xa0portna kariera\n_START_PARAGRAPH_\nMiro je svojo \xc5\xa1portno pot za\xc4\x8del \xc5\xbee kot otrok, ko je kot de\xc4\x8dek postavljal keglje italijanskim vojakom med vojno. Med \xc5\xa1olanjem na srednji \xc5\xa1oli je ob\xc5\xa1olsko delal kot postavlja\xc4\x8d kegljev in tudi kdaj pa kdaj vrgel kako kroglo. Ko je pri\xc5\xa1el v Ljutomer, se je vpisal v nogometni in keglja\xc5\xa1ki klub, kjer je tekmoval do vstopa v vojsko leta 1953. Ko je pri\xc5\xa1el iz vojske je za\xc4\x8del redno trenirati in tako leta 1955 dosegal odli\xc4\x8dne rezultate ter se naposled uvrstil v Jugoslovansko dr\xc5\xbeavno reprezentanco, kjer se je obdr\xc5\xbeal rekordnih 30 let - do leta 1985. Leta 1962 je prestopil v enega izmed najbolj\xc5\xa1ih slovenskih klubov KK Branik iz Maribora, kjer je dosegel tudi najve\xc4\x8dje osebne dose\xc5\xbeke. Leta 1964 je na Evropskem prvenstvu osvojil naslov absolutnega evropskega prvaka, kar pomeni, da je zmagal v vseh kategorijah, tj. posamezno, v parih in ekipno. \xc4\x8cez \xc5\xa1tiri leta mu je uspel \xc5\xa1e en podvig, saj je z odli\xc4\x8dnim posameznim nastopom osvojil zmago na svetovnem prvenstvu v posamezni kategoriji in s tem postal prvi Jugoslovanski in s tem tudi Slovenski svetovni prvak v kegljanju. Leta 1968 se je v Radencih odprlo novo keglji\xc5\xa1\xc4\x8de in tako je leta 1977 Miro Ster\xc5\xbeaj prestopil h KK Radenski. Tukaj je dosegel \xc5\xa1e mnogo dobrih rezultatov, dokler se leta 2001 ni poslovil od tekmovalnega kegljanja. Po tem je ostal v klubu kot tehni\xc4\x8dni vodja, katero funkcijo opravlja \xc5\xa1e sedaj. Prav tako \xc5\xa1e tudi keglja, sicer le za rekreacijo. Trenutno opravlja tudi funkcijo podpredsednika Keglja\xc5\xa1ke Zveze Slovenije, katere je tudi \xc4\x8dastni \xc4\x8dlan. Za odli\xc4\x8dne \xc5\xa1portne dose\xc5\xbeke je prejel tudi Bloudkovo nagrado. Leta 2012 je bil sprejet v Hram slovenskih \xc5\xa1portnih junakov, leta 2015 pa razgla\xc5\xa1en za \xc4\x8dastnega predsednika \xc5\xa0portne zveze Ljutomer.\n_START_SECTION_\nSvetovna in evropska prvenstva\n_START_PARAGRAPH_\nZnak "-" pomeni, da rezultat \xc5\xa1e ni vpisan zaradi pomankljivih virov.\n_START_SECTION_\nOsebno \xc5\xbeivljenje\n_START_PARAGRAPH_\nMiro je poro\xc4\x8den z \xc5\xbeeno Terezijo (roj. Krajnc), ki je bila vi\xc5\xa1ja medicinska sestra. Ima h\xc4\x8derko Jacqueline in sina Harryja, ki je prav tako uspe\xc5\xa1en keglja\xc4\x8d.'